Source: http://www.vyvlastnenie.sk/clanok/a/o-vyvlastnovacom-zakone-rozhodne-ustavny-sud-coskoro/
Timestamp: 2019-05-20 22:33:20+00:00

Document:
Bratislava - Ústavný súd (ÚS) SR rozhodne už čoskoro o podaní poslancov, ktorí spochybnili ústavnosť tzv. vyvlastňovacieho zákona, ktorý umožňuje stavať štátu diaľnice na majetkoch, ktoré mu nepatria. Po prvom pracovnom stretnutí s premiérkou Ivetou Radičovou to potvrdila predsedníčka Ústavného súdu SR Ivetta Macejková.
"O tom sme hovorili, nebudem sa viazať termínom, ale bude to v dohľadnej dobe," povedala po stretnutí Macejková. Na ústavný súd dali zákon vtedy ešte opoziční poslanci, ktorí kritizovali zdĺhavosť rozhodovania v tomto prípade. Macejková odmieta, že by ústavný súd rozhodoval politicky. "Nerozhoduje politicky, rozhoduje zákonne," tvrdí predsedníčka ústavného súdu, ktorá dodala, že " je to na sudcovi spravodajcovi, keď ten má taký štýl práce aký má a pracuje tú dobu akú pracuje, tak mne to ostáva jedine akceptovať".
Elektronickú podateľňu nechce
Na stretnutí s premiérkou sa podľa Macejkovej nehovorilo o pláne koalície, ktorá by chcela zmeniť funkčné obdobia ústavných sudcov tak, aby ich nemohla voliť jedna politická garnitúra. Macejková by však v tejto otázke nič nemenila. "Tak ako je to v ústave, tak je to správne," myslí si. Upozornila, že ústavný súd sa skladá z 13 sudcov. "Sudcovia tam rozhodujú podľa vedomia a svedomia, čiže myslím, že nie je otázka nakoľko, na aké obdobie sú tam," tvrdí Macejková.
Predsedníčka ústavného súdu potvrdila, že na stretnutí sa s Radičovou bavila aj o tom, že na ústavnom súde nie je elektronická podateľňa, čo pred časom kritizovala dnešná ministerka spravodlivosti Lucia Žitňanská.
"Môj názor na to je, že ústavný súd elektronickú podateľňu nemá mať - boli by sme asi úplne unikum v Európe," tvrdí Macejková, ktorá si myslí, že rozdeľovanie došlých podaní, teda sťažností a návrhov je veľmi transparentné". Rozdeľujú ich v prítomnosti všetkých 13 sudcov. Podľa nej sa plénum súdu vyjadrilo, že elektronická podateľňa nie potrebná.
Harabinovmu argumentu nerozumie
Macejková nevie, na aké uznesenie pléna ústavného súdu sa dnes odvolal predseda Najvyššieho súdu Štefan Harabin, keď tvrdil, že z takého uznesenia vyplýva, že výkonná politická moc - rezort financií - nemôže kontrolovať Najvyšší súd SR. "Nie je mi to známe, vôbec mi to nie je známe o čom teda pán Harabin hovoril," uviedla Macejková, ktorá sa ku spomínanej kontrole nechcela vyjadrovať. Dodala, že oni na ÚS SR majú každý rok kontrolu aj z ministerstva financií aj z NKÚ.

References: súd 
 súd 
 súd 
 súd 
 súd 
 súd